32012D0257
L 126/12
SLUŽBENI LIST EUROPSKE UNIJE
11.05.2012.
ODLUKA KOMISIJE
od 11. svibnja 2012.
o neuvrštavanju naleda u priloge I., I.A ili I.B Direktivi 98/8/EZ Europskog parlamenta i Vijeća o stavljanju biocidnih pripravaka na tržište, za vrstu proizvoda 18
(priopćena pod brojem dokumenta C(2012) 3050)
(Tekst značajan za EGP)
(2012/257/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 98/8/EZ Europskog parlamenta i Vijeća od 16. veljače 1998. o stavljanju biocidnih pripravaka na tržište (1), a posebno njezin članak 16. stavak 2. drugi podstavak,
budući da:
(1)
Uredbom Komisije (EZ) br. 1451/2007 od 4. prosinca 2007. o drugoj fazi desetogodišnjeg radnog programa iz članka 16. stavka 2. Direktive 98/8/EZ Europskog parlamenta i Vijeća o stavljanju biocidnih pripravaka na tržište (2) uspostavljen je popis aktivnih tvari koje je potrebno ocijeniti s ciljem njihovog mogućeg uvrštenja u priloge I., I.A ili I.B Direktivi 98/8/EZ. Na taj je popis uvršten naled.
(2)
U skladu s Uredbom (EZ) br. 1451/2007, naled (CAS br. 300-76-5; EZ br. 206-098-3) je ocijenjen u skladu s člankom 11. stavkom 2. Direktive 98/8/EZ za upotrebu u vrsti proizvoda 18, insekticidima, akaricidima i proizvodima za suzbijanje drugih člankonožaca, kako su definirani u Prilogu V. toj Direktivi.
(3)
Francuska je bila određena kao država članica izvjestiteljica te je Komisiji 17. veljače 2010. dostavila izvješće nadležnog tijela, zajedno s preporukom, u skladu s člankom 14. stavcima 4. i 6. Uredbe (EZ) br. 1451/2007.
(4)
Izvješće nadležnog tijela preispitale su države članice i Komisija. U skladu s člankom 15. stavkom 4. Uredbe (EZ) br. 1451/2007, rezultati tog preispitivanja uvršteni su u izvješće o ocjeni u okviru Stalnog odbora za biocidne pripravke 9. prosinca 2011.
(5)
Ta je ocjena pokazala da se od biocidnih pripravaka koji se upotrebljavaju kao insekticidi, akaricidi i proizvodi za suzbijanje drugih člankonožaca, a koji sadržavaju naled, ne može očekivati da ispunjavaju zahtjeve utvrđene u članku 5. Direktive 98/8/EZ. Scenariji ocijenjeni tijekom procjene rizika za zdravlje ljudi kao i tijekom procjene rizika za okoliš ukazali su na potencijalan i neprihvatljiv rizik. Nadalje, ocjenom nije dokazana dovoljna učinkovitost. Stoga nije primjereno uvrstiti naled u priloge I., I.A ili I.B Direktivi 98/8/EZ za uporabu u vrsti proizvoda 18.
(6)
U interesu pravne sigurnosti, treba odrediti datum od kojeg se biocidni pripravci vrste proizvoda 18 koji sadrže naled više neće moći stavljati na tržište, uzimajući u obzir i neprihvatljive učinke tih pripravaka i opravdana očekivanja proizvođača tih pripravaka.
(7)
Mjere predviđene ovom Odlukom u skladu su s mišljenjem Stalnog odbora za biocidne pripravke,
DONIJELA JE OVU ODLUKU:
Članak 1.
Naled se ne uvrštava u priloge I., I.A ili I.B Direktivi 98/8/EZ za vrstu proizvoda 18.
Članak 2.
Za potrebe članka 4. stavka 2. Uredbe (EZ) br. 1451/2007, biocidni pripravci vrste proizvoda 18 koji sadrže naled (CAS br. 300-76-5; EZ br. 206-098-3) više se ne stavljaju na tržište, s učinkom od 1. studenoga 2012.
Članak 3.
Ova je Odluka upućena državama članicama.
Sastavljeno u Bruxellesu 11. svibnja 2012.